দেশি পিস্তল নিয়ে খেলাধুলা! ট্রিগারে হাত পড়েই শেষ ছোট্ট শিশু

ওয়েব ডেস্ক: খেলনা বন্দুক ভেবে দেশি পিস্তল (Country Made Pistol) নিয়ে খেলতে গিয়েই ঘটল বিপত্তি! খেলার ছলে নিজের মাথাতেই গুলি করে বসল ৫ বছর বয়সি এক শিশু। বন্দুক থেকে সরাসরি মাথায় গুলি লেগে প্রাণ গেল ছোট্ট শিশুর। ঘটনাটি ঘটেছে রাজস্থানের কোটপুতলি বেহর জেলায় (Kotputli Behror District)।

পুলিশ সূত্রে খবর, রাজস্থানের ছিটোলি গ্রামে এই মর্মান্তিক দুর্ঘটনাটি ঘটেছে। মৃত শিশুর নাম দেবাংশু। তাঁর বয়স ৫ বছর। দেশি পিস্তলটি (Country Made Pistol) দেবাংশুর বাবার। রবিবার সন্ধ্যায় ওই শিশুটি খেলনা ভেবে দেশি পিস্তল নিয়ে খেলাধুলা করছিল। তাঁর বাড়ির একটি জায়গায় একটা বাক্সে একটি দেশি পিস্তল রাখা ছিল। খেলার সময় ৫ বছর বয়সী দেবাংশু সেটি বের করে ফেলে। বন্দুকটি নাড়াচাড়া করতে করতে ভুলবশত বন্দুকের ট্রিগারটি টেনে দেয়। সরাসরি গুলিটি তার মাথায় লাগে। মুহূর্তের মধ্যে মৃত্যু হয় তাঁর।

আরও পড়ুন: দিল্লিতে হুড়মুড়িয়ে ভেঙে পড়ল চারতলা বাড়ি, উদ্ধার ১৪

গুলির শব্দ শুনেই ছুটে আসে শিশুটির পরিবারের লোকজন। রক্তাক্ত অবস্থায় শিশুটিকে মাটিতে পড়ে থাকতে দেখেন তাঁরা। দ্রুত তাঁকে উদ্ধার করে চান্দবাজির বেসরকারি হাসপাতালে নিয়ে যাওয়া হয়। হাসপাতালে নিয়ে গেলেই চিকিৎসকেরা তাঁকে মৃত বলে ঘোষণা করেন। এরপরেই ঘটনার তদন্ত শুরু করে পুলিশ।

পুলিশ সূত্রে আরও জানা গিয়েছে, ইতিমধ্যেই শিশুটির বাবা মুকেশের বিরুদ্ধে নিজের বাড়িতে অবৈধ আগ্নেয়াস্ত্র রাখার অভিযোগে মামলা রুজু করা হয়েছে। পুলিশ তাকে আটক করেছে। কীভাবে এই অস্ত্র তাঁর কাছে এল, কাদের থেকে সে এই পিস্তল পেল, গোটা ঘটনার তদন্তে নেমেছে পুলিশ।

দেখুন অন্য খবর

The post দেশি পিস্তল নিয়ে খেলাধুলা! ট্রিগারে হাত পড়েই শেষ ছোট্ট শিশু  first appeared on KolkataTV.